b'\n_START_ARTICLE_\nMolde\n_START_SECTION_\nGeografi\n_START_PARAGRAPH_\nMolde kommune dekker 362\xc2\xa0km\xc2\xb2 og hadde 27\xc2\xa0001 innbyggere per 1. januar 2019. Kommunen ligger p\xc3\xa5 Romsdalshalv\xc3\xb8ya p\xc3\xa5 nordsiden av Romsdalsfjorden og strekker seg \xc3\xb8stover i tidligere Bols\xc3\xb8y kommune omkring Fannefjorden, omfatter st\xc3\xb8rstedelen av Sk\xc3\xa5lahalv\xc3\xb8ya mellom Fannefjorden og Langfjorden, og dessuten \xc3\xb8yene Sekken (18,45\xc2\xa0km\xc2\xb2), Ve\xc3\xb8ya (1,1\xc2\xa0km\xc2\xb2) og Bols\xc3\xb8ya (4,9\xc2\xa0km\xc2\xb2), samt flere sm\xc3\xa5\xc3\xb8yer i Moldefjorden._NEWLINE_Selve byen Molde strekker seg som et om lag 10 km langt belte langs nordsiden av Fannefjorden og Moldefjorden, med sentrum rett vest for Moldeelvas utl\xc3\xb8p._NEWLINE_Landskapet best\xc3\xa5r av slake lier som strekker seg fra fjordene og oppover mot skogkledde \xc3\xa5ser og bare topper. Det h\xc3\xb8yeste fjellet er Sk\xc3\xa5la p\xc3\xa5 Sk\xc3\xa5lahalv\xc3\xb8ya med 1\xc2\xa0128 moh. Berggrunnen best\xc3\xa5r hovedsakelig av gneis.\n_START_SECTION_\nVe\xc3\xb8ykaupangen\n_START_PARAGRAPH_\nVe\xc3\xb8ya ligger strategisk plassert som et knutepunkt for b\xc3\xa5ttrafikken i vikingtiden. Vikingskipene gikk sjelden over Hustadvika, men gikk heller en indre led inn Romsdalsfjorden og videre inn til dagens \xc3\x85ndalsnes dersom man skulle til \xc3\x98stlandet eller inn Langfjorden dersom man skulle videre nordover mot Nidaros. Midt i dette skj\xc3\xa6ringspunktet ligger Ve\xc3\xb8ya, og plasseringen f\xc3\xb8rte til at det oppstod der en kaupang, Romsdals f\xc3\xb8rste tettsted, et \xc3\xb8konomisk, administrativt og religi\xc3\xb8st sentrum._NEWLINE_Ve\xc3\xb8ya var sannsynligvis hovedsetet til Ragnvald M\xc3\xb8rejarl. If\xc3\xb8lge Snorre satte Harald H\xc3\xa5rfagre Ragnvald til \xc3\xa5 v\xc3\xa6re jarl over Nordm\xc3\xb8re og Romsdal (og etter hvert Sunnm\xc3\xb8re). Ragnvald var far til sagnomsuste Gange-Rolv som i sagalitteraturen er blitt identifisert som den nordbo som franskmennene kaller for \xc2\xabRollo\xc2\xbb og som grunnla et jarld\xc3\xb8mme i Normandie. Via s\xc3\xb8nnen Torv-Einar som utvandret til Orkn\xc3\xb8yene ble Ragnvalds \xc3\xa6tt giftet inn i det skotske kongehuset._NEWLINE_Ve\xc3\xb8ya nevnes av Snorre i forbindelse med slaget ved Sekken, der kong H\xc3\xa5kon Herdebrei i 1162 falt mot Erling Skakke. Kaupangen hadde p\xc3\xa5 det meste rundt 300 innbyggere, men tapte sin betydning mot slutten av middelalderen.\n_START_SECTION_\nMolde vokser frem\n_START_PARAGRAPH_\nLenger ute mot havet blomstret imidlertid \xc3\xb8konomien. Fiskev\xc3\xa6ret Bud ved Hustadvika var en stund det st\xc3\xb8rste tettstedet mellom Trondhjem og Bj\xc3\xb8rgvin. Dette n\xc3\xb8t ogs\xc3\xa5 det som til slutt skulle bli by godt av. Mellom storg\xc3\xa5rdene Molde og Reknes vokste nemlig havnen Moldefj\xc3\xa6ra opp, for det meste basert p\xc3\xa5 handel med trelast til Holland samt sild. I 1614 ble Molde ladested under Trondhjem. Da Danmark-Norge p\xc3\xa5 1600-tallet avl\xc3\xb8ste lensordningen med den nye amtsordningen, ble Molde residens for amtmannen i Romsdals amt under Trondhjems stiftamt, og grunnlaget for Molde som administrasjonsby ble lagt. I 1705 ble Moldeg\xc3\xa5rd amtmannsbolig._NEWLINE_Til protester fra b\xc3\xa5de Bergen og Trondhjem ble byen tildelt fulle handelsrettigheter av kong Kristian 6., og ble kj\xc3\xb8pstad den 29. juni 1742. Privilegiebrevet ble f\xc3\xb8rst kjent i Molde utp\xc3\xa5 h\xc3\xb8sten.\n_START_SECTION_\nMolde som turistby\n_START_PARAGRAPH_\nMot slutten av 1800-tallet fikk de norske fjordene en annen funksjon enn den tradisjonelle som transport\xc3\xa5rer, de ble turistattraksjoner. Fjorden, Moldepanoramaet og en idyllisk sm\xc3\xa5by med trehusbebyggelse, bugnende hager, parkanlegg og all\xc3\xa9er gjorde at Molde ble fjordbyen fremfor noen p\xc3\xa5 Vestlandet. Det var i denne perioden Molde fikk tilnavnet \xc2\xabRosenes by\xc2\xbb. Den \xc3\xb8konomiske virkningen av fjorden som turistattraksjon kan ses i at Molde p\xc3\xa5 slutten av 1800-tallet hadde to store hotell, Grand og Alexandra, plassert p\xc3\xa5 hver sin side av byen._NEWLINE_Keiser Wilhelm 2. bes\xc3\xb8kte byen \xc3\xa5rlig i hele sin regjeringstid inntil f\xc3\xb8rste verdenskrig. Han kalte byen \xc2\xabNordens Nice\xc2\xbb og bidro slik til \xc3\xa5 gj\xc3\xb8re byen kjent i Europa. S\xc3\xa5 var han da heller ikke alene om \xc3\xa5 bes\xc3\xb8ke byen om sommeren \xe2\x80\x93 denne perioden var starten for Molde som cruiseby._NEWLINE_Oppgangsperioden tok slutt og nedgangen begynte ved at keiserbes\xc3\xb8ket i 1914 ble avlyst like f\xc3\xb8r ankomst \xe2\x80\x93 to av skipene i f\xc3\xb8lget rakk faktisk \xc3\xa5 komme frem f\xc3\xb8r de m\xc3\xa5tte snu \xe2\x80\x93 p\xc3\xa5 grunn av krisen p\xc3\xa5 Balkan. Da f\xc3\xb8rste verdenskrig var slutt fire \xc3\xa5r senere, var ikke Wilhelm lenger keiser, og bes\xc3\xb8ket i 1913 ble dermed det siste._NEWLINE_21. og 22. januar 1916 brant 225 bygninger og en rekke hageanlegg i en bybrann p\xc3\xa5 \xc3\xb8stsiden av Moldeelva. Omr\xc3\xa5det ble bygd opp igjen i mur, men siden de \xc3\xb8konomiske tidene ikke var de beste, tok det sin tid. En holme i Moldeelva ble bortregulert i forbindelse med gjenoppbyggingen. Dette satte naturlig nok Molde noe tilbake som turistby, selv om mesteparten av byen ble berget. I 1919 brant Grand Hotel p\xc3\xa5 samme side av byen, og ble aldri gjenoppbygd. Turismen var blitt mindre betydningsfull etter krigen.\n_START_SECTION_\nBombingen i april 1940\n_START_PARAGRAPH_\nMolde ble angrepet fra fly 17. april. Etter \xc3\xa5 oppholdt seg p\xc3\xa5 Stugufl\xc3\xa5ten to netter reiste Nygaardsvold med flere til Molde via \xc3\x85ndalsnes 23. april. I Molde oppholdt statsr\xc3\xa5dene seg p\xc3\xa5 villa \xc2\xabKnausen\xc2\xbb, mens kongen og kronprinsen oppholdt seg p\xc3\xa5 Glomstua, og overkommandoen med Otto Ruge i spissen holdt litt utenfor byen. I Molde var det ogs\xc3\xa5 franske og britiske sendemenn. Disse siste dagene i april var Molde fungerende hovedstad for Norge. Under et bombeangrep mot Molde 28. april s\xc3\xb8kte kongen og kronprinsen ly i et skogholt ved byen, og det kjente bildet ved \xc2\xabKongebj\xc3\xb8rka\xc2\xbb ble tatt. Natt til 23. april 1940 ankom H\xc3\xa5kon 7. og kronprins Olav Molde med dampskipet DS \xc2\xabRomsdal\xc2\xbb fra \xc3\x85farnes, og utover dagen fulgte regjeringsmedlemmene og deler av sentraladministrasjonen i biler fra Lesja. Gullbeholdningen kom med biler fra \xc3\x85ndalsnes. Dager tidligere hadde flere allierte styrker etablert seg i byen, og allerede 10. april var det blitt opprettet et sj\xc3\xb8forsvarsavsnitt i byen. Fra 24. april og frem mot mai ble Molde, \xc3\x85ndalsnes, Kristiansund og en rekke mindre steder, utsatt for en massiv bombing fra tyske styrker. Tyske fly bombet Molde sentrum 25. april fra klokken 15. Strekningen sentrum-Fuglset ble truffet av brannbomber. Byen brant 29. april etter bombingen og befolkningen fors\xc3\xb8kte \xc3\xa5 redde m\xc3\xb8bler og andre gjenstander med b\xc3\xa5t. Sent p\xc3\xa5 kvelden 29. april gikk kongen Haakon og andre i hans f\xc3\xb8lge (blant annet flere statsr\xc3\xa5der og sivile tjenestemenn) om bord i den britiske kryssseren \xc2\xabGlasgow\xc2\xbb for \xc3\xa5 bli fraktet til Troms\xc3\xb8. Store deler av gullbeholdningen ble ogs\xc3\xa5 sendt med \xc2\xabGlasgow\xc2\xbb. Molde sto i brann mens evakueringen p\xc3\xa5gikk. Medlemmer av den britiske, franske, polske og danske (minister Oxholm) legasjonen samt britiske soldater ble evakuert samtidig. Ruge forlot Molde natt til 2. mai med en britisk jager. Ruge hadde dagen f\xc3\xb8r avsl\xc3\xa5tt tilbud om evakuering til Storbritannia. Deler av overkommandoens stab ble med nordover. Motstanden er i ettertid blitt symbolisert gjennom torpedojageren \xc2\xabSleipner\xc2\xbb, som bet godt fra seg._NEWLINE_Kampene gikk imidlertid ikke s\xc3\xa5 godt, og det ble bestemt at S\xc3\xb8r-Norge skulle overgis. 29. april kom krysseren \xc2\xabGlasgow\xc2\xbb til Molde for \xc3\xa5 eskortere kongef\xc3\xb8lget og regjeringen fra Molde. Etter en dramatisk lasting av personell og last, vanskeliggjort av branner i havneomr\xc3\xa5det \xe2\x80\x93 blant annet et kullager \xe2\x80\x93 som f\xc3\xb8lge av tysk bombing, forlot \xc2\xabGlasgow\xc2\xbb Molde klokken 01.10 30. april, etter \xc3\xa5 ha ligget til kai i tre timer._NEWLINE_Bykjernen, det vil si stort sett den delen som ikke ble rammet av bybrannen 24 \xc3\xa5r tidligere, ble lagt fullstendig i ruiner som f\xc3\xb8lge av den tyske bombingen, og i etterkrigstiden gjenreist med relativt store, men enkle, murg\xc3\xa5rder langs brede gater. Men til tross for at det siste av 1800-tallets idyll gikk tapt, har denne uken ogs\xc3\xa5 bidratt til \xc3\xa5 opprettholde Molde som turistby. Et bilde av Kong Haakon og kronprins Olav under Kongebj\xc3\xb8rka ved Glomstua i Molde gikk verden rundt og skapte oppmerksomhet rundt Norges situasjon som tysk okkupasjonsoffer. Kongebj\xc3\xb8rka er senere blitt en betydelig turistattraksjon.\n_START_SECTION_\nEtter krigen\n_START_PARAGRAPH_\nEtter krigen har Molde hatt en til dels betydelig folkevekst og blitt en by som er det dominerende sentrum for et omland p\xc3\xa5 om lag 60\xc2\xa0000 mennesker. Byen har befestet sin posisjon som administrasjonsby, og ble bispesete da M\xc3\xb8re bisped\xc3\xb8mme ble opprettet i 1983.\n_START_SECTION_\nGrenser\n_START_PARAGRAPH_\nMolde bykommune ble opprettet i 1837 og dekte opprinnelig et forholdsvis lite areal i det som n\xc3\xa5 er byens sentrum. I 1915 og i 1952 ble bygrensene justert ved at deler av det omkringliggende Bols\xc3\xb8y herred ble innlemmet i Molde. Henholdsvis 183 og 1\xc2\xa0913 innbyggere i Bols\xc3\xb8y ble ber\xc3\xb8rt av disse grensejusteringene._NEWLINE_Bykommunen fikk dagens grenser 1. januar 1964, da Bols\xc3\xb8y og deler av Ve\xc3\xb8y herred, samt Mordal krets i Nord-Aukra herred, ble innlemmet i Molde. Med dette \xc3\xb8kte folketallet fra 8\xc2\xa0289 til 17\xc2\xa0118, hvorav 7\xc2\xa0995 av de nye innbyggerne kom fra Bols\xc3\xb8y.\n_START_SECTION_\nN\xc3\xa6ringsveier\n_START_PARAGRAPH_\nMed fylkesadministrasjon for M\xc3\xb8re og Romsdal, et sykehus \xe2\x80\x93 byens st\xc3\xb8rste arbeidsplass \xe2\x80\x93 h\xc3\xb8gskole og en del statlige organer lokalisert til byen ligger andelen ansatte i offentlig forvaltning noe h\xc3\xb8yere enn landsgjennomsnittet og en del h\xc3\xb8yere enn gjennomsnittet for M\xc3\xb8re og Romsdal._NEWLINE_Til tross for dette er Molde den st\xc3\xb8rste industribyen i M\xc3\xb8re og Romsdal, b\xc3\xa5de i andel av arbeidsstokken og antall sysselsatte i denne n\xc3\xa6ringen. Flaggskipene i Moldes industrivirksomhet er lysarmatur- og varmeprodusenten Glamox, som har hovedkontor og en stor fabrikk i kommunen. Videre kan nevnes en avdeling av kranprodusenten National Oilwell Varco, thrusterfabrikken Brunvoll thruster, propellfabrikken Oshaug Metall, en avdeling av Eltel Networks og dets tidligere datterselskap Linjebygg Offshore, dessuten landets st\xc3\xb8rste produsent av skap til lastebiler, Bussbygg. Tidligere hadde b\xc3\xa5de Molde og Romsdal en omfattende konfeksjonsindustri, i Molde er det n\xc3\xa5 kun \xc3\xa9n konfeksjonsfabrikk igjen._NEWLINE_Handel og tjenesteyting utgj\xc3\xb8r naturlig nok ogs\xc3\xa5 en viktig n\xc3\xa6ringsvei i Molde, blant annet finnes en rekke mindre, og noen st\xc3\xb8rre, IT-bedrifter i byen, noe som har sammenheng med n\xc3\xa6rheten til H\xc3\xb8gskolen i Molde._NEWLINE_Molde er etter sammensl\xc3\xa5ingen med tidligere Bols\xc3\xb8y kommune ved siden av en bykommune ogs\xc3\xa5 en landkommune. Kommunen har (2003) 80 g\xc3\xa5rdsbruk i drift med et jordbruksareal p\xc3\xa5 knapt 15\xc2\xa0000 dekar, i tillegg til 200\xc2\xa0000 dekar produktiv skogsmark, hvorav man \xc3\xa5rlig tar ut 10\xc2\xa0000\xc2\xa0m\xc2\xb3 skog.\n_START_SECTION_\nMedia\n_START_PARAGRAPH_\nDagsavisen Romsdals Budstikke utgis i Molde. Den tidligere dagsavisen Romsdal Folkeblad gikk inn i 1987 og Fylket, som kom ut tre ganger i uken, i 2000. Fra v\xc3\xa5ren 2006 har den reklamefinansierte gratisavisen Avisa Romsdal blitt utgitt m\xc3\xa5nedlig, denne ble oppkj\xc3\xb8pt av Romsdals Budstikke i 2012/2013._NEWLINE_Lokalradiostasjonene 1 FM og Radio PS sender fra byen, og NRK M\xc3\xb8re og Romsdal har lokalkontor i Molde. Den lokale TV-stasjonen TV Romsdal startet i 1990, men stoppet sine sendinger i april 1998. Konsesjonen ble senere tildelt TV Nordm\xc3\xb8re, som i anledningen skiftet navn til TV Nordvest.\n_START_SECTION_\nTurisme\n_START_PARAGRAPH_\nFra Varden er det utsikt mot det s\xc3\xa5kalte Moldepanoramaet som teller 222 tinder, og 1890-\xc3\xa5renes idyll med sm\xc3\xa5 hus og store, bugnende hager, gav Molde tilnavnet \xc2\xabRosenes by\xc2\xbb. Byen var allerede da sterkt preget av turisme i sommerm\xc3\xa5nedene. P\xc3\xa5 denne tiden var Molde blant de aller fremste fjordturiststedene i landet og et internasjonalt kjent turistm\xc3\xa5l. Mest bemerket i byen var dog de \xc3\xa5rlige bes\xc3\xb8kene til tyske keiser Wilhelm 2. fra slutten av 1800-tallet og frem til f\xc3\xb8rste verdenskrig. Keiseren ferierte \xc3\xa5rlig i de norske fjordene, og turene ble alltid avsluttet med et lengre opphold i Molde._NEWLINE_Molde bes\xc3\xb8kes fremdeles av en mengde turister, og mest hektisk er det under jazzfestivalen midt i juli._NEWLINE_De mest bes\xc3\xb8kte turistattraksjonene inkluderer Aker stadion, Molde domkirke, r\xc3\xa5dhuset med statuen Rosepiken, Reknesparken og Romsdalsmuseet, Kongebj\xc3\xb8rka med Fredslunden, Hjert\xc3\xb8ya og ikke minst utsiktspunktet Varden. I tillegg nyter Molde som turistby godt av n\xc3\xa6rliggende turistattraksjoner som Trollstigen, Trollveggen, Atlanterhavsvegen, Raumabanen, Ergan kystfort, flere helleristninger samt de fraflyttede fiskev\xc3\xa6rene Bj\xc3\xb8rnsund og H\xc3\xa5holmen.\n_START_SECTION_\nDen norske kirke\n_START_PARAGRAPH_\nMoldes befolkning er overveiende luthersk, og i 1983 opprettet Kongen, overhode for Den norske kirke, bisped\xc3\xb8mmet M\xc3\xb8re med sete i Molde. Oslobiskopen Andreas Aarflot vigslet 18. september 1983 Ole Nordhaug til M\xc3\xb8res f\xc3\xb8rste biskop i Molde kirke, som fra da av var domkirke. Bisped\xc3\xb8mmet har per 2012 sin tredje biskop, Ingeborg Midtt\xc3\xb8mme, vigslet 21. september 2008._NEWLINE_I fylket bodde det i 2004 244\xc2\xa0500 mennesker, av disse var vel 220\xc2\xa0000 (90 prosent) oppf\xc3\xb8rt som medlemmer i Den norske kirke._NEWLINE_I Molde kommune har bisped\xc3\xb8mmet f\xc3\xb8lgende sogn: Molde, Bols\xc3\xb8y, Ve\xc3\xb8y, R\xc3\xb8vik, Kleive og Sekken.\n_START_SECTION_\nHistorie\n_START_PARAGRAPH_\nMolde l\xc3\xa5 i Ve\xc3\xb8y prestegjeld til reskript av 18. november 1740 skilte ut sognene Bols\xc3\xb8y, Molde og Kleive til det nye Bols\xc3\xb8y prestegjeld. Molde med Reknes hospitalskirke ble utskilt derfra som eget prestegjeld ved kongelig resolusjon av 12. januar 1858.\n_START_SECTION_\nAndre trossamfunn\n_START_PARAGRAPH_\nDet er ogs\xc3\xa5 organiserte menigheter for adventister, katolikker, metodister, pinsevenner, Brunstad Christian Church og Jehovas vitner. Frelsesarmeen, hvis medlemmer ikke n\xc3\xb8dvendigvis er tilknyttet Den norske kirke, har et korps i Molde._NEWLINE_I 1934 opprettet den katolske s\xc3\xb8sterkongregasjonen St. Carolus Borromeuss\xc3\xb8strene et katolsk sykehus i Molde, St. Carolus sykehus. I andre verdenskrig brant store deler av Molde, men St. Carolus ble spart. I de f\xc3\xb8rste etterkrigs\xc3\xa5rene ble sengeplassene ved Carolus brukt som f\xc3\xb8destue betjent av byens jordm\xc3\xb8dre. Sykehuset ble avviklet i 1965, og i 1968 kj\xc3\xb8pt av fylket, som drev det som en avdeling av Fylkessykehuset i Molde frem til midten av 1990-\xc3\xa5rene.\n_START_SECTION_\nLivssynssamfunn\n_START_PARAGRAPH_\nHuman-Etisk Forbund har lenge hatt eget lokallag i Molde.\n_START_SECTION_\nArkitektur\n_START_PARAGRAPH_\nEn vandring fra \xc3\xb8st mot vest rent arkitektonisk grovt sett er en vandring gjennom tidsepoker. Helt i \xc3\xb8st finner man patrisierg\xc3\xa5rden Moldeg\xc3\xa5rd fra tiden rundt byens grunnleggelse, men dette er unntaket. Hele byen er preget av mer moderne arkitektur. Sentrums \xc3\xb8stlige del ble \xc3\xb8delagt av bybrannen i 1916 og har innslag av jugendstil, men mer karakteristisk er mengden funkisbygninger, b\xc3\xa5de villaer, leilighetskomplekser og byg\xc3\xa5rder._NEWLINE_Storgata med sidegater, byens mest sentrale omr\xc3\xa5de, ble \xc3\xb8delagt av den tyske bombingen i april 1940, og er preget av en enkel gjenreisingsarkitektur med store byg\xc3\xa5rder langs brede gater. Et par markante unntak fra denne byggestilen finnes dog. Prisbel\xc3\xb8nte Molde r\xc3\xa5dhus i stein og glass fra 1966, tegnet av arkitektene Cappelen og Rodahl, og monumentale Molde domkirke fra 1957, tegnet av Finn Bryn._NEWLINE_Fra Storkaia og Alexandra Hotell ved den vestlige enden av Storgata og vestover, preges byen av moderne arkitektur, stort sett, men ikke bare, utf\xc3\xb8rt av Kjell Kosberg. De mest fremtredende bygningene i dette omr\xc3\xa5det er Seilet hotell, Bj\xc3\xb8rnsonhuset og Molde stadion, men blant disse ligger ogs\xc3\xa5 flere andre, men mindre fremtredende, bygninger i samme stil._NEWLINE_I sentrums \xc3\xb8vre, det vil si nordre, omr\xc3\xa5de, kan man finne litt av hvert. Dette omr\xc3\xa5det preges av boligbebyggelse, og mye av det har overlevd b\xc3\xa5de bybrann og krig. I omr\xc3\xa5det rundt Parkvegen finner man flere jobbetidsvillaer med store hageanlegg, den mest markante er fra 1918 og kjent som \xc2\xabCh\xc3\xa2teauet\xc2\xbb. Hovedbygningen ved Molde videreg\xc3\xa5ende skole (\xc2\xabGymnaset\xc2\xbb) er et prakteksemplar p\xc3\xa5 klassisk empirestil, og det gamle r\xc3\xa5dhuset det samme. Empirestilen er ogs\xc3\xa5 godt representert langs Fannestranda \xc3\xb8st for sentrum, blant annet med empireg\xc3\xa5rdene T\xc3\xb8nderg\xc3\xa5rd og den tidligere amtmannsg\xc3\xa5rden N\xc3\xb8isomhed fra 1798._NEWLINE_Store deler av Moldes sentrum er omfattet av NB!-registeret, Riksantikvarens liste over bymilj\xc3\xb8er i Norge som har nasjonal kulturhistorisk verneinteresse.\n_START_SECTION_\nSport\n_START_PARAGRAPH_\nMolde Fotballklubb spiller sine hjemmekamper p\xc3\xa5 et av Moldes landemerker, Aker Stadion, og har i mange \xc3\xa5r hevdet seg helt i norgestoppen. I 1999 kvalifiserte klubben seg til Mesterligaen, men ble sl\xc3\xa5tt ut i gruppespillet. I 1994, 2005, 2013 og 2014 ble Molde cupmester. I 2011, 2012 og 2014 ble Molde seriemester. I 2015 hevdet klubben seg i Europa Leauge og vant gruppe A med 11 poeng foran Fenerbache med sine 9, og kvalifiserte seg dermed til 16-delsfinalen hvor de r\xc3\xb8k ut mot Sevilla._NEWLINE_Molde Undervannsklubb har ogs\xc3\xa5 i flere \xc3\xa5r v\xc3\xa6rt blant landets og Europas desidert beste i undervannsrugby. Molde Bordtennisklubb har ogs\xc3\xa5 v\xc3\xa6rt oppom toppdivisjonen en periode p\xc3\xa5 slutten av 1990-\xc3\xa5rene. Andre st\xc3\xb8rre sportsklubber inkluderer Sportsklubben Tr\xc3\xa6ff, Molde H\xc3\xa5ndballklubb, Stian Vatnes moderklubb, og Sportsklubben Rival, moderklubb til blant andre Andrine Flemmen og Birgitte S\xc3\xa6ttem._NEWLINE_Molde og omegn idrettsforening (MOI) har gjentatte ganger arrangert norgesmesterskap i skiidrett, b\xc3\xa5de i nordiske og alpine grener, senest norgesmesterskapet i 2003. Skihopperen Johan Remen Evensen, som i 2011 satte verdensrekord i skiflyging, er blant ut\xc3\xb8verne som representerer MOI.\n_START_SECTION_\nTusen\xc3\xa5rssted\n_START_PARAGRAPH_\nKommunens tusen\xc3\xa5rssted er r\xc3\xa5dhustaket, inkludert omr\xc3\xa5det vest for domkirka, r\xc3\xa5dhusplassen og torget med kaifront sett under ett. Dette er en lokal samlingsplass under begivenheter hvor arrangement ofte holdes \xc3\xa5pent for publikum._NEWLINE_R\xc3\xa5dhusplassen brukes til flere arrangement, som forestillinger, konserter, taler og markeringer. Spesielt under jazzfestivalen blir tusen\xc3\xa5rsstedet hyppig brukt med utescene utenfor r\xc3\xa5dhuset. P\xc3\xa5 plassen st\xc3\xa5r statuen \xc2\xabRosepiken\xc2\xbb._NEWLINE_Torget er byens sentrum og er i daglig bruk. P\xc3\xa5 torget st\xc3\xa5r statuen \xc2\xabJazzgutten\xc2\xbb samt et sjakkbrett i stor skala.\n_START_SECTION_\nDialekt\n_START_PARAGRAPH_\nkvinne, 29 \xc3\xa5r, fra Molde, stedsnavn nevnes ikke_NEWLINE_Problemer med \xc3\xa5 lytte til denne filen? Se Hjelp:Multimedia._NEWLINE_kvinne, 29 \xc3\xa5r, fra Molde, stedsnavn nevnes_NEWLINE_Problemer med \xc3\xa5 lytte til denne filen? Se Hjelp:Multimedia._NEWLINE_mann fra Molde, stedsnavn nevnes ikke_NEWLINE_Problemer med \xc3\xa5 lytte til denne filen? Se Hjelp:Multimedia._NEWLINE_mann fra Molde, stedsnavn nevnes_NEWLINE_Problemer med \xc3\xa5 lytte til denne filen? Se Hjelp:Multimedia.\n_START_SECTION_\nTransport\n_START_PARAGRAPH_\nMolde lufthavn ligger p\xc3\xa5 \xc3\x85r\xc3\xb8 5 km \xc3\xb8st for byen. E39 g\xc3\xa5r gjennom byen langs Fannestranda fra \xc3\xb8st og nord og forlater den mot s\xc3\xb8r ved fergen Molde \xe2\x80\x93 Vestnes, et av landets travleste fergesamband. Det er ogs\xc3\xa5 en hurtigb\xc3\xa5tforbindelse til Vestnes. Fylkesvei 64 forbinder byen med \xc3\x85ndalsnes, endestasjon for Raumabanen, samt E136 i s\xc3\xb8r, og med Fr\xc3\xa6na, Eide og Aver\xc3\xb8y i nord. \xc3\x98ykommunene i vest er forbundet til Molde med fylkesvei 662. Molde er havn for hurtigruteanl\xc3\xb8p.\n_START_SECTION_\nNorges f\xc3\xb8rste bussrute\n_START_PARAGRAPH_\nAar\xc3\xb8 Automobilselskap stod bak det som regnes som den f\xc3\xb8rste ordin\xc3\xa6re bilrute (buss) i Norge, den 12. mai 1908. Den ble kj\xc3\xb8rt fra Molde over Fursetfjellet til Batnfjords\xc3\xb8ra. Det er i grunnen litt underlig at den f\xc3\xb8rste norske bussrute ble opprettet nettopp p\xc3\xa5 denne strekningen, og ikke der det var st\xc3\xb8rre befolkningstetthet. \xc3\x85rsaken var at veistrekningen var b\xc3\xa5de en del av hovedveien og den raskeste m\xc3\xa5ten \xc3\xa5 reise mellom amtshovedstaden Molde til Kristiania. Den gikk til Batnfjords\xc3\xb8ra med rutebil, videre til Kristiansund og Trondheim med dampb\xc3\xa5t, s\xc3\xa5 med jernbaneforbindelse gjennom \xc3\x98sterdalen, p\xc3\xa5 R\xc3\xb8rosbanen, til Kristiania. Til \xc3\xa5 begynne med var de fleste passasjerene turister.'